Document ID: 32014D0025

DECIZIA COMISIEI
din 17 ianuarie 2014
privind notificarea de către Republica Slovacă a planului național de tranziție prevăzut la articolul 32 din Directiva 2010/75/UE a Parlamentului European și a Consiliului privind emisiile industriale
[notificată cu numărul C(2014) 59]
(Numai textul în limba slovacă este autentic)
(2014/25/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) (1), în special articolul 32 alineatul (5) al doilea paragraf,
întrucât:
(1)
În conformitate cu articolul 32 alineatul (5) primul paragraf din Directiva 2010/75/UE, Republica Slovacă a transmis Comisiei planul său național de tranziție (PNT) la 8 ianuarie 2013 (2).
(2)
Verificând dacă PNT este complet, Comisia a constatat unele inconsecvențe între lista instalațiilor incluse în PNT și instalațiile raportate de Republica Slovacă în inventarul emisiilor pentru 2009 elaborat în temeiul Directivei 2001/80/CE a Parlamentului European și a Consiliului (3).
(3)
Prin scrisoarea din 12 iunie 2013 (4), Comisia a solicitat autorităților slovace să confirme că regulile de agregare stabilite la articolul 29 din Directiva 2010/75/UE și definiția „orelor de funcționare” prevăzută la articolul 3 punctul 27 din Directiva 2010/75/UE au fost aplicate corect. Comisia a cerut, de asemenea, furnizarea unor date suplimentare, în special a unor clarificări privind inconsecvențele dintre PNT și inventarul emisiilor elaborat în temeiul Directivei 2001/80/CE.
(4)
Republica Slovacă a transmis informații suplimentare prin scrisoarea din 27 iunie 2013 (5).
(5)
În urma analizei informațiilor actualizate, Comisia a solicitat autorităților slovace, prin scrisoarea din 23 iulie 2013 (6), să confirme că niciuna dintre instalațiile care au beneficiat de o derogare în temeiul articolului 4 alineatul (4) din Directiva 2001/80/CE nu a fost inclusă în PNT. De asemenea, Comisia a cerut autorităților slovace să verifice o serie de valori limită de emisie utilizate în calcule și să demonstreze că au fost îndeplinite criteriile care justifică aplicarea acestor valori limită.
(6)
Prin scrisoarea din 16 august 2013 (7), Republica Slovacă a informat Comisia că două instalații au fost retrase din PNT. În ceea ce privește instalația „U.S. Steel Košice, s.r.o., boilers K1-K5”, Republica Slovacă a precizat că, deși o parte a acesteia a beneficiat timp de mai mulți ani de derogarea prevăzută la articolul 4 alineatul (4) din Directiva 2001/80/CE, partea respectivă a fost reconstruită în 2010. Republica Slovacă a susținut că această instalație poate fi inclusă, prin urmare, în PNT. Republica Slovacă a furnizat, de asemenea, o serie de valori limită de emisie corectate, dar în cazul a două instalații nu a fost oferită nicio justificare pentru utilizarea unor valori limită de emisie specifice.
(7)
Prin scrisoarea din 27 septembrie 2013 (8), Comisia a comunicat Republicii Slovace că, în conformitate cu articolul 32 alineatul (1) litera (d) din Directiva 2010/75/UE și pe baza informațiilor furnizate, instalația „U.S. Steel Košice, s.r.o., boilers K1-K5”, din care o parte a beneficiat de derogarea prevăzută la articolul 4 alineatul (4) din Directiva 2001/80/CE, nu poate fi inclusă în PNT. De asemenea, Comisia a solicitat autorităților slovace să transmită informații suplimentare privind conținutul de cenușă al combustibilului lichid utilizat la două instalații pentru care a fost aplicată o valoare limită a emisiilor de pulberi de 100 mg/Nm3.
(8)
Prin scrisoarea din 30 septembrie 2013 (9), Republica Slovacă a informat Comisia că valoarea limită a emisiilor de pulberi utilizată pentru cele două instalații a fost redusă la 50 mg/Nm3. Republica Slovacă a furnizat informații suplimentare în sprijinul afirmației că instalația „U.S. Steel Košice, s.r.o., boilers K1-K5” nu intră sub incidența articolului 32 alineatul (1) litera (d) din Directiva 2010/75/UE și poate fi inclusă în PNT.
(9)
După o întâlnire între autoritățile slovace și reprezentanți ai Comisiei care a avut loc la 11 octombrie 2013, prin scrisoarea din 17 octombrie 2013 (10), Republica Slovacă a adus clarificări suplimentare în ceea ce privește situația instalației „U.S. Steel Košice, s.r.o., boilers K1-K5”, precizând că un singur cazan a beneficiat de derogarea prevăzută la articolul 4 alineatul (4) din Directiva 2001/80/CE și furnizând o descriere tehnică detaliată a tuturor modificărilor aplicate cazanului respectiv cu ocazia reconstrucției sale în 2010. A reieșit astfel în mod clar că în 2010, în instalația „U.S. Steel Košice, s.r.o., boilers K1-K5” a fost construit un cazan complet nou, după demontarea integrală și înlocuirea cazanului care făcuse anterior obiectul derogării prevăzute la articolul 4 alineatul (4) din Directiva 2001/80/CE. Acest lucru înseamnă că instalația în cauză nu intră sub incidența articolul 32 alineatul (1) litera (d) din Directiva 2010/75/UE și poate fi inclusă în PNT în conformitate cu Decizia de punere în aplicare 2012/115/UE a Comisiei (11).
(10)
Comisia a evaluat PNT în conformitate cu articolul 32 alineatele (1), (3) și (4) din Directiva 2010/75/UE și cu Decizia de punere în aplicare 2012/115/UE.
(11)
Comisia a examinat în special coerența și acuratețea datelor, a ipotezelor și a calculelor utilizate pentru a determina contribuția fiecărei instalații de ardere incluse în planul național de tranziție la plafoanele de emisie stabilite în același plan și a verificat dacă acesta cuprinde obiective și valori țintă aferente, precum și măsuri și un calendar pentru atingerea acestor obiective și un mecanism de monitorizare pentru evaluarea conformității în viitor.
(12)
Comisia a constatat, pe baza informațiilor suplimentare furnizate, că plafoanele de emisie pentru anii 2016 și 2019 au fost calculate utilizând date și formule adecvate și că toate calculele sunt corecte. Republica Slovacă a furnizat suficiente informații privind măsurile care vor fi puse în aplicare pentru a respecta plafoanele de emisie, precum și privind monitorizarea și transmiterea către Comisie a rapoartelor referitoare la implementarea PNT.
(13)
Comisia s-a convins că autoritățile slovace au luat în considerare dispozițiile prevăzute la articolul 32 alineatele (1), (3) și (4) din Directiva 2010/75/UE și în Decizia de punere în aplicare 2012/115/UE.
(14)
Implementarea PNT nu trebuie să aducă atingere altor acte legislative aplicabile, naționale sau ale Uniunii. Republica Slovacă trebuie să se asigure în special că stabilirea unor condiții individuale de autorizare pentru instalațiile de ardere incluse în PNT nu conduce la nerespectarea cerințelor prevăzute, printre altele, în Directiva 2010/75/UE, în Directiva 2008/50/CE a Parlamentului European și a Consiliului (12) și în Directiva 2001/81/CE a Parlamentului European și a Consiliului (13).
(15)
În conformitate cu articolul 32 alineatul (6) din Directiva 2010/75/UE, Republica Slovacă trebuie să comunice Comisiei orice modificări ulterioare ale planului național de tranziție. Comisia trebuie să verifice dacă aceste modificări sunt conforme cu dispozițiile prevăzute la articolul 32 alineatele (1), (3) și (4) din Directiva 2010/75/UE și în Decizia de punere în aplicare 2012/115/UE,
ADOPTĂ PREZENTA DECIZIE:
Articolul 1
(1) Pe baza articolului 32 alineatele (1), (3) și (4) din Directiva 2010/75/UE și a Deciziei de punere în aplicare 2012/115/UE, nu se ridică obiecții față de planul național de tranziție notificat Comisiei de către Republica Slovacă la 8 ianuarie 2013 în temeiul articolului 32 alineatul (5) din Directiva 2010/75/UE și modificat conform informațiilor suplimentare transmise la 27 iunie 2013, 16 august 2013, 30 septembrie 2013 și 17 octombrie 2013 (14).
(2) Lista instalațiilor incluse în planul național de tranziție, poluanții care constituie motivul acestei includeri și plafoanele de emisie aplicabile sunt stabilite în anexă.
(3) Implementarea de către autoritățile slovace a planului național de tranziție nu scutește Republica Slovacă de obligația de a respecta atât dispozițiile Directivei 2010/75/UE în ceea ce privește emisiile provenite de la fiecare instalație de ardere inclusă în plan, cât și alte acte relevante care fac parte din legislația de mediu a Uniunii Europene.
Articolul 2
Comisia va verifica dacă modificările ulterioare ale planului național de tranziție pe care Republica Slovacă le va notifica în viitor sunt conforme cu dispozițiile prevăzute la articolul 32 alineatele (1), (3) și (4) din Directiva 2010/75/UE și în Decizia de punere în aplicare 2012/115/UE.
Articolul 3
Prezenta decizie se adresează Republicii Slovace.
Adoptată la Bruxelles, 17 ianuarie 2014.

Labels: 1
18
20